Angrebet på Krudttønden og synagogen i 2015

14. februar 2015 angreb den 22-årige Omar el-Hussein et arrangement i kulturhuset Krudttønden i København. Et arrangement, der havde den svenske muhammedtegner Lars Vilks blandt talerne.

Instruktøren Finn Nørgaard blev dræbt af skud under angrebet. Selv om politiet var til stede ved arrangementet, lykkedes det Omar el-Hussein at slippe væk. Han sårede fire betjente.

Trods en intensiv jagt slog Omar el-Hussein til igen om natten. Denne gang var målet for hans angreb synagogen i Krystalgade i København, hvor der fandt en såkaldt Bar Mitzva sted med 80 gæster. Her dræbte han den 37-årige vagt Dan Uzan. To betjente blev samtidig såret af skud. Igen slap han væk fra stedet.

Jagten på ham fortsatte til tidligt om morgenen, hvor Omar el-Hussein blev skudt og dræbt af politiet på Nørrebro efter at have åbnet ild mod betjentene.